Diari Oficial de la Generalitat Valenciana


Sumari del DOGV 6386, del 28-10-2010 (2010/11043)

RESOLUCIÓ de 21 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria de Justícia i Administracions Públiques, i la Fundació Rose Caixa Mediterrani per a enfortir l'atenció i la inserció social dels sectors desfavorits a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6386

Data del DOGV
:   28-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11583


Data del document
:   21-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 21 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria de Justícia i Administracions Públiques, i la Fundació Rose Caixa Mediterrani per a enfortir l'atenció i la inserció social dels sectors desfavorits a la Comunitat Valenciana. [2010/11024]  
La Generalitat, a través de la Conselleria Justícia i Administracions Públiques, i la Fundació Rose Caixa Mediterrani han subscrit, després de la tramitació prèvia reglamentària, el 14 d'octubre de 2010, un conveni marc de col·laboració per a enfortir l'atenció i la inserció social dels sectors desfavorits a la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1450/2010, i que figura com a annex d'esta resolució.  
València, 21 d'octubre de 2010.- La directora general del Secretariat del Consell: Mª Teresa Lleó Alonso.  
Conveni marc de col·laboració entre la Generalitat Valenciana, a través de la Conselleria de Justícia i Administracions Públiques, i la Fundació Rose Caixa Mediterrani per a enfortir l'atenció i la inserció social dels sectors desfavorits a la Comunitat Valenciana  
València, 14 de octubre de 2010  
Reunits  
D'una banda, Rafael Blasco Castany, conseller de Solidaritat i Ciutadania, qui actua per delegació de competències concedida mitjançant resolució de 30 de juliol de 2010 de la consellera de Justícia i Administracions Públiques, en nom i representació de la Generalitat, de conformitat amb els articles 17.f) i 28 g) de la Llei 5/1983, de 30 de desembre, del Consell.  
I, de l'altra, Rafael Olivares Seguí, major d'edat, amb DNI 08116871H, domiciliat a l'efecte a Alacant, carrer Sant Ferran, núm. 40, qui actua en nom i representació de la Fundació Rose Caixa Mediterrani, institució privada de caràcter beneficosocial i sense finalitat lucrativa, amb domicili a Alacant, carrer Sant Ferran, 40, i CIF D85106537, inscrita en el Registre de Fundacions del Ministeri d'Educació amb el número 03-0078, com a gerent, representació que acredita mitjançant escriptura de constitució de la fundació atorgada el dia 31 de març de 2009, davant del notari d'Alacant Francisco Benítez Ortiz, i esmenada a través d'escriptura pública atorgada davant del mateix notari el 6 de maig de 2009.  
Ambdues parts es reconeixen la capacitat legal necessària per a l'atorgament del present conveni marc, i   
Manifesten  
Primer. La Conselleria de Justícia i Administracions Públiques és el departament del Consell al qual correspon exercir les competències en matèria de prevenció i eradicació de la violència, amb especial atenció a l'exercida sobre la dona, en virtut del que disposa l'article 1 del Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Segon. La Conselleria de Justícia i Administracions Públiques té entre els seus objectius la posada en marxa de distints programes socials dirigits als col·lectius socials més desfavorits, entre els quals estan les dones que patixen violència de gènere, duent a terme actuacions que ajuden a resoldre els seus problemes i les seues necessitats a través de la creació dels recursos adequats per a la seua atenció i integració social.  
Tercer. La Fundació Rose Caixa Mediterrani és una entitat beneficiària de mecenatge segons es contempla en els articles 2, 3 i 16 de la Llei 49/2002, de 23 de desembre, de Règim Fiscal de les Entitats sense Finalitats Lucratives i dels Incentius Fiscals al Mecenatge, per la qual cosa pot ser beneficiària de donatius, liberalitats, així com formalitzar convenis de col·laboració en activitats d'interés general.  
La Fundació té entre els seus fins promoure el coneixement, la sensibilització i la participació en iniciatives de responsabilitat social corporativa entre les empreses, així com fomentar el desplegament de l'economia social, a través d'actuacions conjuntes en l'àmbit de les àrees geogràfiques comunes d'actuació i en la de cooperació internacional.  
La Fundació aglutina a companyies conscienciades que volen disposar d'un vessant social i a organitzacions cíviques perquè, junts, puguen desplegar tot tipus de projectes socials i de protecció ambiental.  
Per tot el susdit, la Generalitat, a través de la Conselleria de Justícia i Administracions Públiques, i la Fundació Rose Caixa del Mediterrani estan interessades a establir una cooperació permanent, per la qual cosa acorden subscriure el present Conveni d'acord amb les següents  
Clàusules  
Primera  
L'objecte del present conveni marc és que les parts firmants col·laboren en la consecució dels seus objectius comuns per a enfortir l'atenció i inserció social de sectors desfavorits a la Comunitat Valenciana.  
Esta col·laboració es podrà plasmar, entre altres, en les línies de treball següents:  
- Realitzar les accions de forma conjunta que calguen per a dur a terme programes que faciliten la inserció social dels col·lectius que atén la Conselleria de Justícia i Administracions Públiques en l'àmbit de les seues competències.  
- Aproximar la Fundació Rose Caixa Mediterrani a aquells projectes que desplegue la Conselleria de Justícia i Administracions Públiques i que siguen compatibles amb ambdues entitats.  
- Desplegar el projecte de Fundació Rose Caixa Mediterrani, anomenat Pla Sostre Amic, consistent en la posada a disposició a favor de determinades organitzacions cíviques d'habitatges en règim de cessió gratuïta, l'objectiu principal del qual és la realització dels programes socials impulsats per la Conselleria de Justícia i Administracions Públiques, mitjançant dels acords específics que posteriorment se subscriguen entre les parts intervinents.  
Segona  
Els acords per a la celebració de les activitats específiques que puguen derivar-se de la col·laboració establida en este conveni marc es formalitzaran en convenis específics o singulars per a cada una d'elles.   
Tercera  
Les parts es comprometen durant el període de vigència del present conveni, i inclús després de la seua extinció, a guardar secret sobre qualsevol informació confidencial, fent-se responsable cada una de les parts que els seus empleats i col·laboradors complisquen amb esta obligació de confidencialitat.  
Si durant la vigència d'este conveni qualsevol de les parts té accés a dades de caràcter personal, es comprometen a complir la Llei Orgànica 15/1999, de Protecció de Dades de Caràcter Personal, així com la seua normativa de desplegament, en especial es comprometen a:  
- Utilitzar les dades de caràcter personal a les quals tinguen accés únicament i exclusivament per a complir amb les obligacions derivades del present acord.  
- Observar i adoptar aquelles mesures de seguretat que calguen per a assegurar la confidencialitat, secret i integritat de les dades de caràcter personal a les quals es tingua accés, i que siguen exigides per les lleis i reglaments destinats a preservar el secret, la confidencialitat i integritat en el tractament automatitzat de dades personals.  
- No cedir en cap cas a tercers les dades de caràcter personal a què tinguen accés, ni tan sols a l'efecte de la seua conservació.  
- Destruir les dades cedides una vegada finalitzada la vigència d'este acord, excepte autorització per a la seua conservació de forma expressa i per escrit, si les parts preveuen l'execució de servicis que impliquen de forma necessària l'accés a les dites dades personals.  
Quarta  
El present conveni marc tindrà una vigència de 10 anys a comptar del moment de la seua firma. Els convenis específics que se'n deriven tindran la duració que s'especifique en cadadascun d'ells, d'acord amb la temporalitat dels projectes o activitats que pretenguen dur a terme. La resolució d'este conveni marc no afectarà el desplegament dels convenis específics que s'hagueren formalitzat a la seua empara, els quals es mantindran vigents fins a la seua conclusió.  
Cinquena  
Les parts firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o aplicació del present Conveni de Col·laboració.  
En cas de resultar infructuosa la resolució amistosa, les parts acorden sotmetre a l'orde jurisdiccional contenciós-administratiu les qüestions litigioses derivades del present conveni.  
En prova de conformitat firmen el present conveni marc per duplicat exemplar i a un únic efecte, en el lloc i la data assenyalats en l'encapçalament.  
El conseller de Solidaritat i Ciutadania: Rafael Blasco Castany.  
El gerent de la Fundació Rose Caixa Mediterrani: Rafael Olivares Seguí.